  Анжелика Тихонова корреспондент Ижкарысь 39 номеро школаысь покчи классъёсты дышетӥсь Светлана Ласкова ӧнерлык устолыкъя «Мынам устоез уроке» («Мой лучший урок») огъяросси вожвылъяськонын куинетӥ инты басьтӥз. Конкурс 23-29 шуркынмонэ Москваын ортчиз. Со сярысь Удмуртиысь дышетонъя но тодосъя министерстволэн пресс-службаез ивортэ. Вожвылъяськонлэн йылпумъян люкетаз дышетӥсь 3-тӥ классын «Имя существительное» темая ӟуч кылъя урокез возьматӥз, азьвыл сое 39 номеро школаын ортчытӥз вал. Светлана Ласкова уроклэн пуштросэз, ужпумъёсыз, урокын кутэм амалъёс сярысь вераз. Озьы ик со «Особенности реализации федеральных государственных образовательных стандартов при работе с детьми с задержкой психического развития» темая статья гожтӥз. Со сяна, вожвылъяськон ужъёсты быдэсъян дыръя дышетӥсьёс быгатонлыкъёссэс будэтонъя курсъёсты но ортчизы. Конкурсэ пыриськисьёс Москваысь 1409, 2006 номеро школаосы но Химкиысь 17 номеро лицее вуылӥзы. Вожвылъяськонэ Россиысь 21 улосвылъёсысь 80 дышетӥсьёс пыриськизы Дышетӥсьёслэсь ӧнер устолыксэс будэтон, дышетон методикаосты умоятон, дышетонлэсь ӟечлыксэ будэтон, туала технологиосты пыӵатон но вӧлмытон понна арысь аре радъяське. Туэ вожвылъяськонэз Быдӟым Атыкай ожын вормонлы 75 ар тырмонлы сӥзизы.  Тодэ вайытом, кемалась ӧвӧл Ижкарысь ватсаса тодон-валан сётӥсь дышетӥсьёс но ӧнер устолыкъя вожвылъяськонын вормисьёс пӧлы шедизы. Нош Алнаш ёросысь удмурт кылъя но литературая дышетӥсь анай кылъя дышетӥсьёслэн огъяросси мастер-классазы куинетӥ луиз.  Тегъёс: Дышетон Ижкар Москва Удмуртия вожвылъяськон дышетӥсьёс  